*Hm...Ljubav? Uvijek mi je nekako bilo teško pisati o ljubavi.*

*Ljubav je svugdje oko nas, često ju možda i ne vidimo. Ljubav je zagrljaj tate, briga mame, predenje mačke. Ljubav je kad mi prijateljica pošalje poruku kad sam tužna i napiše mi nešto lijepo da me razveseli. Uvijek pokušavam uzvratiti ljubav osobama koje volim. Ljubav može biti tužna, ponekad očekujemo od nekih ljudi previše pa shvatimo da nam one to ne mogu pružiti. To vjerojatno nije ljubav. Ljubav je osjećaj koji je teško opisati, ali kada ga osjetimo, osjećamo se ugodno. Ljubav ne moramo osjećati samo prema ljudima.*

*Bez ljubavi nema života. Svi volimo biti voljeni, jer nas to ispunjava srećom. Za ljubav se ponekad trebamo potruditi i ona će sigurno pronaći put do našeg srca.*

Nora Franjković, 6. a  
  
  
Ljubav je smisao života jer je najvažnije voljeti i biti voljen.

Mislim da voljeti znači poštovati, prihvaćati i dati dio sebe za drugoga. Ako je tako, biti voljen znači biti poštovan, prihvaćen i nesebičan jer, ako voliš, bit ćeš voljen. Postoje razne vrste ljubavi kao što su roditeljska, prijateljska, partnerska i ona koju bi svi trebali dijeliti, a to je međuljudska. Mislim da međuljudska ljubav jest poštovanje i prihvaćanje bilo kojeg čovjeka kakav god on bio. Zašto? Zato što je čovjek.   
Postoji još vrsta ljubavi, ali ove su najosnovnije i meni najbliže.

Ipak, najveća je ljubav Božja, jer je sam Bog ljubav beskonačna.

Karlo Sigel, 6. b

Volim kada me mama i tata poljube. Volim se smijati i volim sunčan dan. Volim kad mi netko daje osmijeh. Volim zagrljaje, mislim da je i to ljubav. Kada plešem, sretna sam jer volim glazbu. I prijateljstvo je ljubav. Sretna sam kada sam s prijateljima, kada se družimo i dijelimo tajne. Volim kada sam zaljubljena. To je drugačije i teško se da opisati.

Kada imaš ljubav, život je ljepši!   
  
 Roberta Kuprešanin, 6. a  
  
  
Ljubav je poput čudesne magije. Svugdje je oko nas.

Ljubav je čudo što se može doživjeti. Nekad zna biti jako tužna. Kad znaš da u tom trenutku imaš svoje voljene roditelje koji uvijek žele zagrljaj, idi k njima. Šalica tople čokolade zagrije tvoju dušu koja postaje sve toplija i toplija da bi se skoro raspuknula od toliko ljubavi koju dobivaš. Mene ljubav čini sretnom. Na ljubav gledam kao na nešto prelijepo u životu. Ljubav je svugdje oko nas.

Kad vam netko da neki prelijepi poklon, znači stvorili ste ljubav.

Leana Barbir-Stjepanović, 6. b

Ljubav mi je jako bitna jer znam da, ako ne volim druge, ni oni neće mene voljeti i neću imati  prijatelja. Volim osjećaj kad sam voljena i kada volim druge, zato jer sam tada nekako ispunjenija toplinom i iznutra i izvana. Ako sam u zagrljaju, onda se osjeća toplina voljenja, a ako rado pomogneš nekome koga voliš, onda se bolje osjećaš, nekako sretnije.

Zato mi je ljubav važna u životu, a trebala bi i drugima biti.   
  
 Lucija Adam Širola, 6. b

Obitelj i prijatelji  su za mene ljubav. Imam toliko zanimljivih događaja s njima. Toliko da ih ne mogu opisati riječima. Nekima možda nije tako, ali mislim da nas bliski ljudi najviše ispunjavaju i daju nam pravu ljubav i toplinu u srcu.

          Prijatelji mi uvijek daju neke savjete kada sam u lošoj situaciji. Želim imati što više prijatelja jer mi je život puno lakši i zabavniji s njima. Uvijek me nasmiju. To je ono što najviše volim kod njih. Prijatelji mi puno znače u životu i ne želim ih izgubiti. A obitelj je nešto posebno. Nešto što u životu zauvijek želim imati. Iako se ponekad posvađamo, nikad ne shvatim to ozbiljno i brzo se odljutim. Imam jako puno uspomena o kojima često razmišljam. Kad imam loš dan, prisjetim se smiješnih dana s obitelji i prijateljima i tada se bolje osjećam i zaboravim na tugu.

         Eto, to za mene znači prava ljubav koja se ne može tako lako zamijeniti. Da nemam obitelj i prijatelje, moj život ne bi bio toliko ispunjen i zabavan. Za neke ovo možda nije ljubav nego ju traže u novcu, sportu, poslu. Ljubav se treba cijeniti, neki je gledaju kao samo riječ, a neki kao veliko značenje. Ja nemam ništa drugo u životu što volim više od ljubavi i to se neće promijeniti.

Mia Cvitkušić, 6. a  
  
  
  
  
  
To nije nešto što možemo vidjeti ili dotaknuti, ali ljubav, svakako, možemo osjetiti. Voljeti znači da ti je drago nekoga vidjeti ili se brinuti o njemu. Voljeti znači stavljati tuđe probleme ispred svojih. I tome je posvećeno Valentinovo. Za mene je ljubav briga roditelja, podrška prijatelja i osmijeh bližnjeg.   
Kada sam nervozna zbog nekog ispita ili prezentacije, uvijek su tu moji roditelji da pomognu. Kada sam tužna ili se bojim, uvijek je tu prijateljski zagrljaj da me spasi. Kada imam loš dan ili jednostavno nisam dobre volje, jedan vic ili osmijeh od uha do uha i popravljena mi je cijela godina. Po mom mišljenju, ljubav se ne iskazuje skupim poklonima, već lijepim riječima i dijelima kojima usrećujemo naše voljene. Postoje trenutci u kojima ćemo pomisliti da nas netko ne voli ili da mi ne volimo nekoga, ali tada ljubav još više gori i kad se smirimo, shvatimo koliko zapravo volimo tu osobu. Ponekad ne shvaćamo koliko nekoga volimo sve dok ga ne izgubimo, ali uvijek je bolje voljeti i izgubiti ljubav nego nikad ne voljeti. Neuzvraćena nam ljubav može donijeti mnogo boli i razočaranja, a uzvraćena puno neizmjerno lijepih trenutaka.  
 Sretna sam i zadovoljna obiteljskom i prijateljskom ljubavi, a nadam se da će se uskoro pojaviti simpatija. Ljubav se ne planira, ona se jednostavno dogodi.  
 Mila Tadej, 6. a  
  
  
Što je za mene ljubav?

Učenje s mamom,

Svađa sa sekom i tatom

U prirodi provedeni dani

Vikendi skupa, ručkovi vani.

Ljubav je odlazak

Baki i noni,

Ljubav je pogled mog psa

Dok očima pokazuje da me voli.

Sva ta toplina me grije

I snagu mi daje.

Bez te ljubavi

Moj život ne traje.

Obuzela bi me tuga i usamljenost

Bez prijatelja i obitelji,

Oni su smisao mog života

Oni su životu mom sva ljepota.

Isabel Terzić, 6. a  
  
  
  
  
Dragi čitatelji, danas ću vam pisati o ljubavi majke i sina.

        Ljubav je kada netko voli nekog ili nešto, baš kao što majka voli svog sina. Kada majka zagrli sina, oboje osjete toplinu u srcu. Kada majka poljubi sina, sin zna da ga majka jako puno voli. Ljubav majke i sina je najveća i najbolja ljubav na svijetu. To je i najsnažnija ljubav na svijetu. Majka radi jako puno za sina, kuha za njega, kupuje mu odjeću, vodi ga u šetnju...

Zaključak je da je ljubav nešto najsnažnije na svijetu, a posebno ljubav majke i sina. Sin mora cijeniti ono što majka radi za njega zato jer ona ponekad nešto žrtvuje da bi sin bio uspješniji i najbolja verzija sebe.  
  
 Antonio Hafner, 6. a  
  
  
  
Neki ljudi pitaju se što je ljubav i tko ju daje. Za neke je ljude ljubav posao koji radiš, dečko ili djevojka, novac, skupe stvari. A što je meni ljubav?

       Za mene je ljubav puno toga. Prvo, moja obitelj. Drago mi je kada se družimo, provodimo vrijeme zajedno, kada negdje putujemo ili radimo nešto zabavno, kada provodim vrijeme kod moje bake i djeda. Tad budem sretna i to čini toplinu ljubavi. Zatim, moji prijatelji - s njima se isto volim zabavljati i družiti. Nekada radiš nešto što jako voliš i što te ispunjava. Nekad si s nekom osobom koja te čini sretnim i u koju imaš povjerenja. Postoje i razne uspomene i događaji koji odmah poprave dan. Ima različitih stvari koje ljudima znače ljubav i tada su puno sretniji kad im toplina ljubavi koja grije srce.

    Zahvalna sam što to imam. Da nemam obitelj i prijatelje, moj bi život bio potpuno drukčiji i tužniji. Mislim da bi svatko trebao cijeniti i voljeti ono što ima jer, kada ljudi imaju nešto što vole, tu posebnu ljubav u srcu, to im stvara i toplinu oko srca.

Melani Kobas, 6. a

Ljubav je nešto što svi trebamo imati u životu. Svatko prima ljubav na drugačiji način, na primjer tako da ih netko hvali, da je netko zaljubljen u nas, da nas netko zagrli i na mnoge druge načine.

   Za mene je ljubav nešto predivno, a najviše je osjećam kada su moji roditelji ponosni na mene, kad me hvale, grle i ljube u čelo, kad me prijatelji usrećuju kad sam tužna i kad se družim s njima i predivno se provedem, kad su nona i nono ponosni na mene i kad me brat jednom u sto godina zagrli i kad se zeza sa mnom, kad me teta i barba iznenađuju raznim poklonima.

   Ljubav je jako bitna i uvijek je treba širiti jer je svima potrebna , zato je uvijek širite jer ćete nekome poboljšati dan.

Alba Martinez di Monte Muros, 6. a

LJUBAV

Za ljubav ti je dovoljno imati barem jednu osobu koja te voli,

koja će ti pomoći kad si u problemu ili kad te nešto boli.

S kojom ćeš se zabavljati i slagati,

koja ti neće nikada lagati.

Zato je tu obitelj tvoja,

a reći ću ti ukratko kakva je moja.

S roditeljima živim i volim ih jako,

i ne bih nikako drugačije volio živjeti nego ovako.

Kod bake i djeda volim ići,

posveti se sad ovoj priči.

S njima se zezam i unuk sam im jedini,

pa sam zato njihov pilić predivni.

S ujom se zezam uvijek,

zato ga volim oduvijek.

Zlatnu ribicu isto imam,

i nju volim, ali  boji se kad je snimam.

Uz tebe od njih uvijek ima netko, to nemoj zaboraviti,

jer ako imaš problem, ta će ga osoba najčešće popraviti.

Ti joj se samo u problemu obrati,

i kako ona rješava problem prati,

da se i ti poslije možeš snaći,

samo zapamti - uvijek mirno i ne plači.

Zato je obitelj ta toplina ljubavi koja život grije,

i to moraš saznati što prije.

Filip Bajić, 6.a